Author: MZV
Last saved by: agenda0
Company: MH SR

Predkladacia správa

Vláda Slovenskej republiky sa uznesením č. 801/1999 zo dňa 14. septembra 1999 zaviazala k odstaveniu blokov 1 a 2 jadrovej elektrárne V-1 Jaslovské Bohunice. Podľa predmetného uznesenia vlády Slovenská republika schválila ako realistický termín odstavenia blokov jadrovej elektrárne V-1 Jaslovské Bohunice:
1.	blok rok 2006
2.	blok rok 2008.

Slovenská republika tak na seba prevzala záväzok, aby najneskôr v stanovených termínoch zabezpečila odstavenie a následnú likvidáciu obidvoch blokov jadrovej elektrárne V-1 Jaslovské Bohunice. 

Európska komisia vyčlenila na kompenzáciu nákladov spojených s rozhodnutím o odstavení jadrovej elektrárne V-1 v Jaslovských Bohuniciach finančné prostriedky vo výške 150 mil. EUR (približne 6, 450 mld Sk) na obdobie  rokov 1999 - 2006. V rámci programu PHARE bolo v roku 1999 na tento účel alokovaných 10 mil. EUR, v roku 2000 20 mil. EUR a každoročne, až do roku  2006, získa Slovensko z prostriedkov PHARE ďalších 20 mil. EUR. 

Európska komisia súčasne rozhodla, že uvedené prostriedky budú poskytované prostredníctvom Európskej banky pre obnovu a rozvoj (EBRD) - Medzinárodným podporným fondom pre odstavenie Bohuníc (International Decommissionig Support Fund - ďalej len Fond), ktorý bol pre tento účel zriadený spoločným rozhodnutím Európskej komisie a EBRD. 

Schválením Rámcovej dohody medzi SR a EBRD sa vytvoria predpoklady pre uzatvorenie „Dohody o prispievaní“ (Contribution Agreement), ktorú uzatvorí EBRD s Európskou komisiou a na základe ktorej budú presúvané prostriedky z EK do Fondu. Na Rámcovú dohodu nadviažu jednotlivé dohody o poskytnutí grantov, ktoré budú uzatvorené medzi EBRD a prijímateľmi (právnické a fyzické osoby, ktoré budú zabezpečovať proces odstavenia jadrovej elektrárne V-1 Jaslovské Bohunice). Slovenská republika však bude rozhodovať, na ktoré projekty bude možné uzatvárať grantové dohody. Grantová dohoda teda nebude môcť byť uzatvorená bez súhlasu slovenskej strany.

Podľa schválených Pravidiel Fondu EBRD súhlasila, že bude spravovať prostriedky, ktoré majú byť k dispozícií od prispievateľov do Fondu na financovanie alebo spolufinancovanie, prostredníctvom grantov, prípravy a implementácie vybraných projektov potrebných na prípravu a podporu konečného odstavenia s cieľom následnej likvidácie elektrárne V-1 Jaslovské Bohunice. Celkový proces likvidácie jadrovej elektrárne bude trvať niekoľko desaťročí a následne bude financovaný hlavne zo slovenských zdrojov.

Čerpanie prostriedkov z Fondu  je možné až po jeho sfunkčnení. Podľa vyjadrenia Európskej komisie si tento krok vyžaduje predovšetkým schválenie a podpísanie Rámcovej dohody medzi EBRD a Slovenskou republikou.

Nakoľko sú finančné prostriedky EÚ prostriedkami PHARE, sú rozdeľované v rámci finančných memoránd na obdobie 2 rokov. Z tohto dôvodu je potrebné ukončiť všetky formálne náležitosti pre presun prostriedkov z EK do Fondu do konca roku 2001. V opačnom prípade hrozí prepadnutie prostriedkov z finančného memoranda 1999 (10 mil. EUR). Ďalším dôvodom pre urýchlené uzatvorenie Rámcovej dohody sú rokovania o vstupe SR do EÚ v rámci kapitoly Energetika. Podľa vyjadrenia predstaviteľov EK je podpísanie Rámcovej dohody jedinou prekážkou pre predbežné uzatvorenie uvedenej negociačnej kapitoly. 

Rámcová dohoda nadväzuje na Európsku dohodu o pridružení, finančné memorandá uzatvorené medzi Slovenskou republikou a Európskou komisiou, je v súlade s našimi medzinárodnými záväzkami a Ústavou Slovenskej republiky. Otázky zdaňovania podľa časti 6 Rámcovej dohody sú upravené takmer identicky ako v článku 13 Finančného memoranda uzatvoreného medzi Slovenskou republikou a Európskou komisiou dňa 10. 5. 1994. Rámcová dohoda má charakter strešnej grantovej zmluvy, nezakladá priamo práva a povinnosti fyzických a právnických osôb, preto je schvaľovaná na úrovni vlády Slovenskej republiky.

Na záverečnom konferenčnom medzirezortnom pripomienkovom konaní dňa 11. 9. 2001 boli všetky zostávajúce pripomienky prerokované a vysvetlené predkladateľmi MH SR a MZV SR. Predložené znenie Rámcovej dohody je akceptované všetkými vecne príslušnými rezortmi ako aj Európskou bankou pre obnovu a rozvoj.

Gestorom Rámcovej dohody je MH SR, spolupredkladateľom je MZV SR. Podobnú Rámcovú dohodu už s EBRD uzatvorila s Litvou a Bulharskom.